## Pravilnik o načinu obračuna, obrascima i rokovima uplate naknade za korištenje opće korisnih funkcija šuma

### NN 84/2010 (7.7.2010.), Pravilnik o načinu obračuna, obrascima i rokovima uplate naknade za korištenje opće korisnih funkcija šuma

MINISTARSTVO REGIONALNOG RAZVOJA, ŠUMARSTVA I VODNOGA GOSPODARSTVA

2403

Na temelju članka 63. stavka 2. Zakona o šumama (»Narodne novine« broj 140/05, 82/06, 129/08 i 80/10) ministar regionalnog razvoja, šumarstva i vodnoga gospodarstva donosi

PRAVILNIK

O NAČINU OBRAČUNA, OBRASCIMA I ROKOVIMA UPLATE NAKNADE ZA KORIŠTENJE OPĆEKORISNIH FUNKCIJA ŠUMA

Članak 1.

Ovim Pravilnikom propisuje se način obračuna, obrazac i rokovi uplate naknade za korištenje općekorisnih funkcija šuma (u daljnjem tekstu: naknada).

Članak 2.

(1) Osnovicu za obračun naknade čini ukupan prihod ostvaren na domaćem i inozemnom tržištu.

(2) Ukupan prihod iz stavka 1. ovoga članka može se umanjiti za prihode od ukidanja dugoročnih rezerviranja, prihode od naplaćenih prethodno otpisanih potraživanja i prihode od dividendi te udjela u dobiti.

(3) U skladu sa člankom 62. stavkom 2. Zakona o šumama naknada se plaća u visini 0,0525% od osnovice za obračun, a uplaćuje se tromjesečno i po završnom računu na poseban račun HRVATSKIH ŠUMA d.o.o. Zagreb (u daljnjem tekstu: Trgovačko društvo).

(4) Obračun naknade sastavlja se na obrascu OKFŠ, tiskanom u prilogu, koji je sastavni dio ovog Pravilnika.

Članak 3.

(1) Akontacija naknade plaća se tromjesečno na poseban račun Trgovačkog društva, za namjene iz članka 64. Zakona o šumama, u sljedećim rokovima:

1. za razdoblje 1. siječnja – 31. ožujka, do 30. travnja;

2. za razdoblje 1. travnja – 30. lipnja, do 30. lipnja;

3. za razdoblje 1. srpnja – 30. rujna, do 30. rujna;

4. za razdoblje 1. listopada – 31. prosinca, do 31. prosinca.

(2) Zaduženje obveznika za iznos tromjesečne akontacije u tekućoj godini vrši se na temelju konačnog obračuna na obrascu OKFŠ za prethodnu godinu.

(3) Konačni obračun naknade vrši se za razdoblje 1. siječnja – 31. prosinca, a dostavlja se Trgovačkom društvu do 30. travnja naredne godine.

(4) Razlika za uplatu iz obrasca OKFŠ – rubrike AOP 9 uplaćuje se na račun Trgovačkog društva do 30. travnja naredne godine.

(5) U slučaju da je poslovna godina obveznika naknade različita od kalendarske, rokovi određeni ovim člankom računaju se prema odnosnoj poslovnoj godini.

(6) U slučaju prekoračenja rokova određenih ovim člankom zaračunava se zakonska zatezna kamata.

Članak 4.

(1) Razlika za povrat naknade iz obrasca OKFŠ – rubrike AOP 10 ostaje kao predujam za naredno razdoblje.

(2) Iznimno od stavka 1. ovoga članka, na pisani zahtjev obveznika naknade Trgovačko društvo vratit će preplaćena sredstva iz stavka 1. ovoga članka.

Članak 5.

(1) Pravne osobe koje su počele obavljati djelatnost tijekom godine plaćaju naknadu za razdoblje u kojem su počele obavljati djelatnost po konačnom obračunu.

(2) Pravne osobe koje dio djelatnosti obavljaju kao gospodarsku djelatnost obveznici su plaćanja naknade na dio prihoda ostvarenih na navedeni način, koje unose u obrazac OKFŠ – rubriku AOP 01.

(3) Gospodarskom djelatnošću iz stavka 2. ovoga članka smatra se razmjena dobara i usluga na tržištu radi ostvarivanja prihoda, dobiti ili drugih gospodarski procjenjivih koristi.

Članak 6.

Iznimno od članka 2. stavka 3. ovoga Pravilnika, na konačni obračun naknade za 2010. godinu primijenit će se prosječna stopa u visini od 0,06125% od osnovice za obračun.

Članak 7.

Danom stupanja na snagu ovoga Pravilnika prestaje važiti Pravilnik o načinu obračuna, obrascima i rokovima uplate naknade za korištenje općekorisnih funkcija šuma (»Narodne novine«, broj 22/07).

Članak 8.

Ovaj Pravilnik stupa na snagu osmog dana od dana objave u »Narodnim novinama«.

Klasa: 011-01/10-01/07

Urbroj: 538-07-10-01

Zagreb, 30. lipnja 2010.

Potpredsjednik
Vlade Republike Hrvatske i ministar regionalnog razvoja, šumarstva i vodnoga gospodarstva
mr. sc. Božidar Pankretić, v. r.

PRILOG

![](dodatni/409705.jpg)

Pravilnik, NN 84/2010-2403